भड़ास के कर्ताधर्ता यशवंत को अवार्ड की बाबत सूचना एनआईए के महासचिव विपिन गौड़ ने एक मेल के जरिए दी है. मेल में बताया गया है कि भड़ास4मीडिया ने एक अलग किस्म की पत्रकारिता का दौर शुरू किया और साहस के साथ उन डार्क एरियाज को पब्लिक डोमेन में लाने का काम किया जिस पर हाथ डालने, जिसके बारे में लिखने से बाकी मीडिया वाले कतराते थे. खबरों के पीछे के करप्शन और गेम को एक्सपोज करके भड़ास ने मीडिया के भीतर सुधार, बदलाव का नया दौर शुरू किया है जो अब काफी आगे बढ़ चुका है, साथ ही वेब जर्नलिज्म की नई ताकत दी है. मेनस्ट्रीम व कारपोरेट मीडिया के लगातार जनता से दूर होते जाने और सत्ता के साथ सांठगांठ कर लेने की स्थिति में भड़ास जैसे पोर्टल ने आम जन से जुड़े मसलों और शीर्षतम लेवल के छुपे बड़े भ्रष्टाचारों को लगातार सामने लाने का काम किया. साथ ही, मेनस्ट्रीम और न्यू मीडिया के अंदरखाने की खबरों को जानने के लिये भड़ास4मीडिया पूरे देश के मीडियाकर्मियों के बीच लोकप्रिय हुआ है. इसी कारण एनएआई के सदस्यों ने सर्वाधिक मत भड़ास4मीडिया के पक्ष में दिया और इसे बेस्ट न्यूज पोर्टल चुना.